
	  Parlamentul României   

 Camera Deputaţilor


COMISIA PENTRU MEDIU Şi echilibru ecologic
                                                                                              Bucureşti, 19.02.2014
                                                                                                          Nr. 4c-27/12
                                Către
BIROUL PERMANENT AL 

CAMEREI DEPUTAŢILOR
Vă înaintăm, alăturat, raportul asupra propunerii legislative pentru instituirea taxei de poluare, trimisă comisiei spre dezbatere în fond, în procedură obişnuită, cu adresa nr. Plx.546 din 2 decembrie 2013 şi înregistrată cu nr.12 din 18.02.2014. 

PREŞEDINTE,

CARMEN ILEANA  MOLDOVAN

asupra propunerii legislative pentru instituirea taxei de poluare
În conformitate cu prevederile art.95 din Regulamentul Camerei Deputaţilor, republicat, Comisia pentru mediu şi echilibru ecologic a fost sesizată, spre dezbatere în fond, în procedură obişnuită, cu propunerea legislativă pentru instituirea taxei de poluare, trimisă cu adresa nr. Plx.546 din 2 decembrie 2013 şi înregistrată cu nr.12 din 18.02.2014. 

La întocmirea prezentului raport Comisia a avut în vedere:

· avizul negativ al Consiliului Legislativ (nr.480/31.05.2013);

· avizul negativ al Comisiei juridice, de disciplină şi imunităţi (nr.4c-11 /11417/16.12.2013);
· avizul negativ al Comisiei pentru industrii şi servicii (nr.4c-3/514/05.02.2014); 
· avizul negativ al Comisiei pentru buget, finanţe şi bănci (nr.4c-2 /703/04.02.2014);
· punctul de vedere negativ al Guvernului (nr.1305/25.07.2013).
Prezenta propunere legislativă are ca obiect de reglementare stabilirea cadrului legal privind instituirea, colectarea şi utilizarea unei noi taxe de poluare pentru autovehicule, şi abrogarea expresă a reglementărilor legale în vigoare privitoare la timbrul de mediu, având ca principii de bază, eliminarea inechităţilor generate de aplicarea timbrului de mediu, eliminarea discriminării între cei care au înmatriculat vehiculele înainte de anul 2007 şi cei care le-au înmatriculat după acest an, precum şi asigurarea egalităţii de tratament pentru deţinătorii de autovehicule, prin aplicarea unei contribuţii proporţionale cu consumul de carburant.
Propunerea legislativă a fost respinsă de Senat, în şedinţa din 28 noiembrie 2013.
Comisia propune Plenului Camerei Deputaţilor respingerea propunerii legislative întrucât este incompatibilă atât cu reglementările Uniunii Europene, cât şi cu legislaţia naţională în materie. Prin reglementările propuse prin această iniţiativă legislativă se conduce la diminuarea veniturilor Fondului pentru Mediu şi, implicit, la nerealizarea lucrărilor/proiectelor pentru protecţia mediului finanţate din acesta. Iniţiatorii nu au luat în considerare faptul că taxarea nu este proporţională cu gradul de poluare, dat fiind că nu toate autovehiculele poluează la fel. Suma plătită este calculată per litru de carburant comercializat şi nu în funcţie de cantitatea de emisii poluante, metale grele, pulberi generate de fiecare autovehicul. 
Propunerea legislativă face parte din categoria legilor ordinare, conform art.76 alin.(2) din Constituţia României, republicată. 
Dezbaterile au avut loc în şedinţa comisiei din 18 februarie 2014. 
La lucrările comisiei au fost prezenţi 19 deputaţi, din totalul de 20 membri ai comisiei.

   La dezbateri a participat, ca invitat, în conformitate cu prevederile art.54 şi 55 din Regulamentul Camerei Deputaţilor, republicat, Adrian Giarâp – preşedintele Administraţiei Fondului pentru Mediu.
Raportul de respingere al comisiei a fost adoptat cu unanimitate de voturi.

Camera Deputaţilor este Cameră decizională, potrivit prevederilor art. 75, alineatele (1) şi (3) din Constituţia României, republicată şi ale art.92 din Regulamentul Camerei Deputaţilor, republicat. 
                 PREŞEDINTE,                                            SECRETAR,

      CARMEN ILEANA MOLDOVAN            HUBERT PETRU ŞTAFAN THUMA
